ທູດ ສຫລ ປະຈໍາຈີນ ເສັດສີ້ນ ການຢ້ຽມຢາມ ເຂດທິເບດ
ເອກ​ອັກຄະ​ລັດຖະທູດສະຫະລັດ ​ຮຽກຮ້ອງໃຫ້ບັນດາ​ຜູ້​ນໍາ​ການ​​ເມືອງ ຢູ່​ທິເບດ ຈົ່ງປົກ​ປັກ​ຮັກສາ ພາສາ​ ປະ​ເພນີ ​ແລະ​ສາສະໜາ ຂອງຊາວທິ​ເບ​ດ​ໄວ້.
ເອກອັກຄະລັດຖະທູດສະຫະລັດ ປະຈໍາຈີນ ທ່ານ Gary Locke ໄດ້ສີ້ນສຸດການໄປຢ້ຽມຢາມເຂດທິເບດ ເປັນເວລາສາມມື້ ບ່ອນ ທີ່ທ່ານໄດ້ພົບປະກັບບັນ ດາເຈົ້າໜ້າທີ່ທ້ອງຖິ່ນ ແລະບັນດາຜູ້ນໍາ ຄູບາຈໍານວນນຶ່ງ ຈາກວັດຕ່າງໆໃນນະ ທີ່ນະຄອນ Lhasa ເມືອງ ຫຼວງຂອງເຂດທິເບດ ທ່ານ Patrick Ventell ໂຄສົກກະຊວງການຕ່າງປະເທດສະຫະ ລັດໄດ້ກ່າວ ຕໍ່ບັນດານັກຂ່າວ ທີ່ກຸງວໍຊິງຕັນ ໃນວັນສຸກວານນີ້ວ່າ ເອກອັກຄະລັດຖະທູດ ສະຫະລັດ ໄດ້ຮຽກຮ້ອງ ໃຫ້ບັນດາຜູ້ນໍາ ການເມືອງ ຢູ່ທີ່ນັ້ນ ຈົ່ງປົກປັກຮັກສາ ພາສາ ປະເພນີ ແລະສາສະ ໜາ ຂອງຊາວທິເບດໄວ້ ແລະ ໄດ້ສະແດງໃຫ້ຮູ້ວ່າ ສະຫະລັດມີ ຄວາມເປັນຫ່ວງກ່ຽວກັບການເຜົາໂຕເອງຕາຍ ມີຊາວທິເບດ ຫລາຍກວ່າ 100 ຄົນແລ້ວ ໄດ້ເຜົາໂຕເອງຕາຍ ໃນບໍ່ເທົ່າໃດປີ ທີ່ຜ່ານມານີ້ ເພື່ອປະທ້ວງຕໍ່ອັນທີ່ເຂົາເຈົ້າເຫັນວ່າ ເປັນການກົດຂີ່ຂອງຈີນຕໍ່ສິດທິຂອງເຂົາເຈົ້າ ສະຖານທູດສະຫະລັດ ປະຈໍາກຸງປັກກິ່ງ ກ່າວວ່າ ນີ້ເປັນເທຶ່ອທໍາອິດ ທີ່ເອກອັກຄະລັດຖະ ທູດສະຫະລັດ ໄດ້ເດີນທາງໄປທິເບດ ນັບຕັ້ງແຕ່ປີ 2010 ເປັນ ຕົ້ນມາ ທ່ານ Ventrell ກ່າວວ່າ ສະຫະລັດ ຈະສືບຕໍ່ດໍາເນີນຄວາມພະຍາຍາມເພື່ອຈັດຕັ້ງກົງສຸນ ຢູ່ທີ່ນະຄອນ Lhasa ໃນຂະນະດຽວກັນ ກຸ່ມປົກປ້ອງສິດທິມະນຸດທິເບດເສຣີ ທີ່ມີສຳນັກງານຢູ່ກຸງ ລອນດອນ ໄດ້ໃຫ້ການຢືນຢັນວ່າ ລັດຖະບານຈີນໄດ້ອະນຸຍາດວັດຂອງຊາວທິເບດຈໍານວນນຶ່ງຕິດ ຮູບຂອງອົງດາໄລ ລາມະ ຜູ້ນຳທາງດ້ານຈິດໃຈຂອງ ຊາວທິເບດ ທີ່ລີ້ໄພຢູ່ໃນຕ່າງປະເທດ ລັດຖະບານຈີນໄດ້ກ່າວຫາ ອົງດາໄລລາມະ ວ່າ ເປັນຜູ້ຍຸແຍ່ໃຫ້ມີການກໍ່ກະບົດ ຢູ່ໃນເຂດທິເບດທີ່ປົກຄອງຕົນເອງ ນັ້ນ ທ່ານ Allistair Currie ໂຄສົກຂອງກຸ່ມທິເບດເສຣີ ໄດ້ໃຫ້ການຢືນຢັນຕໍ່ວີໂອເອ ໃນວັນສຸກວານນີ້ວ່າ ຢ່າງໜ້ອຍໃນປັດຈຸບັນນີ້ ມີວັດແຫ່ງນື່ງໄດ້ຕິດຮູບອົງດາໄລ ລາມະ ແຕ່ທ່ານກ່າວອີກວ່າ ກົງກັນຂ້າມກັບລາຍງານຫວ່າງມໍ່ໆມານີ້ບໍ່ມີຮ່ອງຮອຍໃດໆ ທີ່ສະແດງໃຫ້ເຫັນວ່າ ລັດຖບານຈີນໄດ້ຜ່ອນຜັນນະໂຍບາຍ ຕໍ່ຕ້ານອົງດາໄລ ລາມະ ຂອງຕົນ